Haustið 2008 sendi ég frá mér plötuna „ Ein handa þér “ , mína fyrstu jólaplötu . Hlaut hún góðar viðtökur áhangenda minna og á fastan stað í hugum og hjörtum margra . Ég hef fregnað að ýmsir geti vart beðið eftir aðventunni með að draga hana fram og taki að hlýða á lögin strax á haustmánuðum . Á undanförnum árum hef ég undirbúið mig hægt og rólega fyrir aðra jólaplötu , safnað í sarpinn lögum sem ég hef dálæti á og tel að falli vel að þeim hátíðleika sem einkennir aðventuna . Að því leyti má segja að „ Í desember “ kallist svolítið á við þá fyrri . Með mér á þessari plötu syngja þau Eivør Pálsdóttir , Jón R. Jónsson , Ragnheiður Gröndal og eldri sonur minn , Birgir Steinn , sem er að stíga sín fyrstu skref á tónlistarbrautinni . Ég vonast til þess að áhangendur mínir taki þessari plötu opnum örmum og að hún eigi eftir að ylja þeim á aðventunni á komandi árum .